মারিয়ান ডায়মন্ড
মারিয়ান ক্লিভস ডায়মন্ড (১১ নভেম্বর ১৯২৬ - ২৫ জুলাই ২০১৭) একজন মার্কিন জীববিজ্ঞানী এবং শিক্ষাবিদ ছিলেন। তিনি আধুনিক স্নায়ুবিজ্ঞানের অন্যতম প্রতিষ্ঠাতা। তিনি এবং তার দল প্রথম প্রমাণ করেছিলেন যে, মস্তিষ্ক অভিজ্ঞতার সাথে পরিবর্তিত হতে পারে এবং সমৃদ্ধির সাথে উন্নতি করতে পারে। এটি এখন নিউরোপ্লাস্টিসিটি নামে পরিচিত। এছাড়া আলবার্ট আইনস্টাইনের মস্তিষ্কের উপর তিনি গবেষণা করেছেন। তার ইউটিউব ইন্টিগ্রেটিভ বায়োলজি লেকচারস ২০১০ সালে বিশ্বের দ্বিতীয় জনপ্রিয় কলেজ কোর্স ছিল। তিনি ক্যালিফোর্নিয়া বিশ্ববিদ্যালয়ের শারীরবিদ্যা বিভাগের অধ্যাপক ছিলেন। অন্যান্য প্রকাশিত গবেষণায় পুরুষ এবং মহিলা ইঁদুরের সেরিব্রাল কর্টেক্সের মধ্যে পার্থক্য, ইতিবাচক চিন্তাভাবনা এবং রোগ প্রতিরোধ ক্ষমতার মধ্যে যোগসূত্র এবং বিজ্ঞানে মহিলাদের ভূমিকা আবিষ্কৃত করা হয়েছে।